SKRIFTLIG FORESPØRGSEL E-1242/02

af Monica Frassoni (Verts/ALE) til Kommissionen

(30. april 2002)

Om: Gennemførelse af projektet til bevarelse af kyststrækningen ved Poetto (Sardinien, Italien)

Provinsen Cagliari er ved at gennemføre et projekt til bevarelse af kyststrækningen i Poetto i kommunerne Cagliari og Quartu S. Elena (Sardinien, Italien) i henhold til indenrigsministeriets lov nr. 2878 af 20. oktober 1998 om civilbeskyttelse og med en finansiering på 15 493 707 EUR (30 mia. ITL) i fællesskabsmidler fra EFSR 1994-1999. Det pågældende projekt, som blev godkendt på en konference for tjenestegrenene den 30. august 1999, forudsætter en vurdering af virkningerne på miljøet i henhold til direktiv nr. 92/43/EØF(1) (afgørelse nr. 3152 af 9. november 1999 fra regionsudvalget for miljøbeskyttelse under den autonome region Sardinien og nr. 1893/V af 21. september 2001), og det omfatter først og fremmest anlæggelsen af en ny vej langs med Saline di Quartu S. Elena med fuldstændig fjernelse af den tidligere kystvej, genoprettelse af klitsystemet og af pinjeskoven og gradvis kystfodring over to år med 370 000 m3 sand af samme art som stranden i Poetto.

Ingen af disse interventioner synes i øjeblikket at være afsluttet, og man kan betvivle overholdelsen af det godkendte projekt. Kystfodringen med sand synes således at have fundet sted de sidste uger i løbet af kun 15 dage og med sand af en helt anden art end planlagt, hvilket indebærer risiko for alvorlige ødelæggelser af de beskyttede økossystemer, herunder særlig vandplanterne.

Gennem forskellige henvendelser til fællesskabsmyndighederne og myndighederne på nationalt og regionalt plan har miljøsammenslutningerne Amici delle Terra og Gruppo d'Intervento Giuridico anmodet om at få undersøgt, om projektet overholdes, og det viser sig, at Kommissionen i denne forbindelse har indledt sag nr. 99/4811.

Har Kommissionen kendskab til ovenstående?

Har den kontrolleret overholdelsen af bestemmelserne om bevaring af naturtyper samt vilde dyr og planter (direktiv nr. 92/43/EØF) samt af det korrekt vedtagne projekt, der modtager støtte fra fællesskabsmidlerne?

Agter den at træffe hensigtsmæssige foranstaltninger i denne forbindelse?

(1) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(19. juni 2002)

Som det ærede medlem ganske rigtigt nævner, har Kommissionen indledt en overtrædelsesprocedure som følge af en klage over projektet til bevarelse af kyststrækningen ved Poetto i Cagliari (inklusive en byvej og hermed forbundne anlægsarbejder) og er ved at undersøge, om der er tale om en overtrædelse af Rådets direktiv 92/43/EØF af 21. maj 1992 om bevaring af naturtyper samt vilde dyr og planter, i betragtning af de mulige virkninger for det særligt beskyttede område i henhold til Rådets direktiv 79/409/EØF af 2. april 1979 om beskyttelse af vilde fugle(1), Stagno di Molentargius (ITB044002), og for den foreslåede lokalitet af fællesskabsbetydning i henhold til Rådets direktiv 92/43/EØF, Stagno di Molentargius e territori limitrofi (ITB040022). Skulle Kommissionen nå til den konklusion, at fællesskabslovgivningen er blevet overtrådt i denne sag, vil den som vogter af EF-traktaten ikke tøve med at træffe alle nødvendige foranstaltninger, herunder indlede overtrædelsesprocedurer i medfør af EF-traktatens artikel 226, med det formål at sikre, at den pågældende fællesskabslovgivning overholdes.

Den kystfodring, der er blevet foretaget i de seneste uger, er ikke omfattet af den undersøgelse, Kommissionen foretager i forbindelse med den ovennævnte klage. Hvorom alting er, så er de informationer, det ærede medlem er fremkommet med i denne sag, ikke tilstrækkeligt detaljerede. Da der ikke foreligger tilstrækkelige klagegrunde i relation til anvendelsen af Rådets direktiv 92/43/EØF i det pågældende tilfælde, kan der ikke på indeværende tidspunkt påvises nogen overtrædelse heraf. Skulle det ærede medlem imidlertid fremkomme med mere detaljerede informationer, som gør det muligt for Kommissionen at vurdere virkningerne af kystfodringen på levesteder og arter i den nævnte lokalitet, vil den også kunne foretage en efterforskning i denne sag.

(1) EFT L 103 af 25.4.1979.